Ilmiy va innovatsion faoliyatni boshqarish tizimini tashkil etish chora-tadbirlari to‘g‘risida

O‘zbekiston Respublikasi Prezidentining “Ilmiy va innovatsion faoliyatni rivojlantirish bo‘yicha davlat boshqaruvi tizimini takomillashtirish to‘g‘risida” 2021-yil 1-apreldagi PF-6198-son Farmoni hamda “Ilm-fan sohasidagi davlat siyosati va innovatsion rivojlantirishdagi davlat boshqaruvini yanada takomillashtirish chora-tadbirlari to‘g‘risida” 2021-yil 1-apreldagi PQ-5047-son qarori ijrosini ta’minlash maqsadida Vazirlar Mahkamasi qaror qiladi:
 1. Quyidagilarni nazarda tutuvchi O‘zbekiston Respublikasi Innovatsion rivojlanish vazirligi to‘g‘risidagi nizom 1-ilovaga muvofiq tasdiqlansin:
 O‘zbekiston Respublikasi Innovatsion rivojlanish vazirligining (keyingi o‘rinlarda — Vazirlik) maqomi va tuzilmasi;
 Vazirlik va uning markaziy apparati, hududiy boshqarmalarining asosiy vazifalari va funksiyalari, shuningdek, huquqlari hamda majburiyatlari;
 Vazirlik rahbarlarining asosiy funksional vazifalari, shu jumladan, vazir o‘rinbosarining soha yo‘nalishlari bo‘yicha asosiy vazifalari hamda javobgarligi;
 Vazirlik faoliyatining tashkiliy asoslari, hisobdorligi, faoliyat samaradorligini baholash mezonlari, hay’at va boshqa maslahat, konsultativ va ekspert organlari faoliyatini tashkil etish tartibi;
 Vazirlik faoliyatini moliyalashtirish va uning xodimlarini moddiy rag‘batlantirish tartibi.
 2. Davlat boshqaruvi organlari va xo‘jalik birlashmalari rahbar o‘rinbosarlarining biriga innovatsiyalarni joriy etish bo‘yicha quyidagi qo‘shimcha vazifalar (Chief Innovation Officer) (keyingi o‘rinlarda — rahbar o‘rinbosarlari) yuklatilsin:
 iqtisodiyotning real sektori va ishlab chiqarish tarmoqlarining ilmiy ishlanma va innovatsiyalarga bo‘lgan ehtiyojlarini aniqlashda ishtirok etish hamda tarmoq bo‘yicha ilmiy-tadqiqotlarni rivojlantirish asosida ilm-fan va ishlab chiqarish integratsiyasini mustahkamlash;
 yangi ishlanmalarni tijoratlashtirish va ishlab chiqarishga joriy etish hamda ratsionalizatorlik faoliyatini rivojlantirish choralarini ko‘rish;
 ishlab chiqarish jarayonlarini samarali tashkil etishga qaratilgan yangi ishlanmalar sinovlarini tarmoq tashkilotlarida sanoat darajasida o‘tkazishni tashkil etish;
 tarmoq tashkilotlarining ishlab chiqarish ko‘rsatkichlarini yaxshilash maqsadida ularni innovatsion rivojlantirishga qaratilgan rejalarini amalga oshirish va rivojlantirish istiqbollari bo‘yicha takliflar ishlab chiqish;
 yuqori texnologiyali va tijoratlashtiriladigan mahsulotlarni ishlab chiqish maqsadida ilmiy tashkilotlar va ishlab chiqarish sektori o‘rtasida integratsiyani ta’minlash;
 davlat boshqaruvi organlari, mahalliy ijro etuvchi hokimiyat organlari, xo‘jalik birlashmalari va boshqa tashkilotlarga joriy etiladigan yangi ishlanmalarni moliyalashtirish uchun tavsiya qilish;
 ilmiy-tadqiqotlar, ishlanmalar va intellektual faoliyat natijalari tijoratlashtirilishini moliyalashtirishda ko‘maklashish;
 ilmiy ishlanmalarni qo‘llagan holda yaratilgan tovarlarni (ishlarni bajarish, xizmatlarni ko‘rsatish) realizatsiya qilish orqali innovatsion loyihalarni tijoratlashtirish.
 3. Davlat boshqaruvi organlari va xo‘jalik birlashmalari bir oy muddatda:
 shtat birliklari doirasida rahbar o‘rinbosariga bo‘ysunuvchi innovatsion faoliyat bilan shug‘ullanishga mas’ul bo‘linmani tashkil etsin;
 innovatsion faoliyat sohasida uch yilga mo‘ljallangan “yo‘l xaritasi”ni ishlab chiqib, Vazirlik bilan kelishgan holda tasdiqlasin.
 4. Vazirlik va Davlat aktivlarini boshqarish agentligining “Yashnobod” innovatsiya texnoparkiga Ilm-fanni moliyalashtirish va innovatsiyalarni qo‘llab-quvvatlash jamg‘armasi tomonidan ajratilgan qarzning qaytarilmagan qismini to‘liq ushbu texnopark ustav kapitalini oshirishga yo‘naltirish to‘g‘risidagi takliflariga rozilik berilsin.
 Belgilab qo‘yilsinki, “Yashnobod” innovatsiya texnoparki rezidenti maqomini berish texnopark direksiyasi taqdimnomasiga asosan Vazirlik hay’atining qarori bilan amalga oshiriladi. 
 5. Ilmiy tashkilotlarning ilmiy yordamchi va xizmat ko‘rsatuvchi xodimlar shtat normativlarini belgilash tartibi 2-ilovaga muvofiq tasdiqlansin.
 6. O‘zbekiston Respublikasi Hukumatining 3-ilovaga muvofiq ayrim qarorlariga o‘zgartirish va qo‘shimchalar kiritilsin.
 7. Vazirlik manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshlig‘i O.M. Umarov hamda O‘zbekiston Respublikasi innovatsion rivojlanish vaziri I.Y. Abdurahmonov zimmasiga yuklansin.
 1. Mazkur Nizom O‘zbekiston Respublikasi Innovatsion rivojlanish vazirligining (keyingi o‘rinlarda — Vazirlik) maqomi, vazifalari, funksiyalari, vakolatlari hamda tashkiliy asoslarini, shuningdek, rahbarlarining funksional majburiyati va mas’uliyatini belgilaydi.
 2. Vazirlik:
 O‘zbekiston Respublikasida ilm-fan va ilmiy faoliyat sohasini hamda innovatsion faoliyatni boshqarish va tashkillashtirish, uni amalga oshirishni muvofiqlashtirish, O‘zbekiston Respublikasining innovatsion rivojlantirish strategiyasini ishlab chiqish va amalga oshirish, mamlakatning intellektual va texnologik salohiyatini oshirishga qaratilgan yagona davlat siyosatini amalga oshiruvchi vakolatli davlat boshqaruvi organi hisoblanadi;
 o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga va boshqa qonunchilik hujjatlariga amal qiladi;
 Vazirlar Mahkamasiga, qonunchilik hujjatlarida nazarda tutilgan faoliyatning alohida masalalari bo‘yicha — bevosita O‘zbekiston Respublikasi Prezidentiga bo‘ysunadi;
 ilmiy-tadqiqot, ta’lim va boshqa muassasalar tomonidan amalga oshiriladigan ilmiy faoliyatga oid davlat dasturlari va loyihalarining yagona buyurtmachisi hisoblanadi.
 3. Vazirlikning o‘z vakolatlari doirasida qabul qilgan qarorlari davlat boshqaruvi organlari, mahalliy ijro etuvchi hokimiyat organlari, xo‘jalik birlashmalari, boshqa tashkilotlar va ularning mansabdor shaxslari, shuningdek, yuridik va jismoniy shaxslar tomonidan bajarilishi majburiy hisoblanadi.
 4. Vazirlikning rasmiy nomlanishi:
 a) davlat tilida:
 to‘liq nomi — O‘zbekiston Respublikasi Innovatsion rivojlanish vazirligi, qisqartmasi — Innovatsiya vazirligi;
 b) rus tilida:
 to‘liq nomi — Ministerstvo innovatsionnogo razvitiya Respubliki Uzbekistan, qisqartmasi — Mininnovatsiya;
 v) ingliz tilida:
 to‘liq nomi — Ministry of innovative development of the Republic of Uzbekistan, qisqartmasi — Innovation ministry.
 5. Vazirlik yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi yozilgan muhrga, mustaqil balansga, O‘zbekiston Respublikasi Moliya vazirligi G‘aznachiligida shaxsiy g‘azna hisobvaraqlariga, shu jumladan xorijiy valyutadagi shaxsiy g‘azna hisobvaraqlariga ega bo‘ladi.
 6. Vazirlik joylashgan yeri (pochta manzili): Toshkent shahri Olmazor tumani Talabalar shaharchasi, Universitet ko‘chasi, 7-uy, 100174.
 7. Vazirlik tizimiga quyidagilar kiradi:
 Vazirlikning markaziy apparati;
 Qoraqalpog‘iston Respublikasi va viloyatlar innovatsion rivojlanish boshqarmalari (keyingi o‘rinlarda — Vazirlikning hududiy boshqarmalari); 
 Innovatsiyalarni joriy qilish va texnologiyalar transferining milliy ofisi;
 Ilm-fanni moliyalashtirish va innovatsiyalarni qo‘llab-quvvatlash jamg‘armasi;
 Yoshlar akademiyasi;
 Ilmiy-texnik axborot markazi;
 Ilg‘or texnologiyalar markazi;
 Xalqaro molekulyar allergologiya markazi;
 “Yashnobod” innovatsion texnoparki direksiyasi;
 Yoshlar innovatsiya markazi;
 Innovatsion rivojlanish nashriyot-matbaa uyi.
 8. Hududiy boshqarmalar Vazirlikka hamda tegishliligiga ko‘ra Qoraqalpog‘iston Respublikasi Vazirlar Kengashi va viloyatlar hokimliklariga bo‘ysunadi.
 9. Quyidagilar Vazirlikning asosiy vazifalari hisoblanadi:
 uzoq muddatli ssenariylar asosida ustuvor soha va tarmoqlarga ilm-fan yutuqlarini tatbiq etish va mamlakatning innovatsion rivojlantirishning strategiyasini ishlab chiqish;
 hududlarning intellektual va texnologik salohiyatini oshirish, ilmiy va innovatsion faoliyat uchun zamonaviy infratuzilmalarni shakllantirish;
 ilmiy faoliyatga oid davlat dasturlarini ishlab chiqish, tasdiqlash va ularning ijrosini nazorat qilish;
 ilmiy darajali kadrlar tayyorlash tizimini muvofiqlashtirish;
 yoshlarni ilmiy va innovatsion faoliyatga jalb etishning samarali mexanizmlarini joriy qilish va ular tashabbuslarini har tomonlama qo‘llab-quvvatlash;
 ilmiy va innovatsion loyihalarni amalga oshirishda investitsiyalarni jalb etish, xususiy sektor faolligini oshirish va venchurga asoslangan moliyalashtirishni rivojlantirish;
 innovatsion ishlanmalar asosida amalga oshiriladigan loyihalarning moliyaviy, iqtisodiy va texnik ekspertizasini o‘tkazish va intellektual mulk obyektlarini tatbiq etish uchun zarur sharoitlarni ta’minlash;
 iqtisodiyotning real sektori va ishlab chiqarish tarmoqlarining ilmiy ishlanma va innovatsiyalarga bo‘lgan ehtiyojlarini aniqlash hamda tarmoq ilmiy-tadqiqotlar ishlarini rivojlantirish asosida ilm-fan va ishlab chiqarish integratsiyasini mustahkamlash;
 yangi ishlanmalarni tijoratlashtirish va ishlab chiqarishga joriy etish, startap loyihalarini amalga oshirish, intellektual mulk qatnashadigan yangi tashkilotlarni shakllantirish va ratsionalizatorlik faoliyatini rivojlantirish uchun zarur shart-sharoit yaratish;
 ilm-fan va innovatsiyalar sohasida xalqaro aloqalarni kengaytirish hamda mustahkamlash, innovatsiyalar va texnologiyalar transferi bo‘yicha chora-tadbirlarni amalga oshirish.
 10. Vazirlik o‘ziga yuklatilgan vazifalarga muvofiq quyidagi funksiyalarni amalga oshiradi:
 a) uzoq muddatli ssenariylar asosida ustuvor soha va tarmoqlarni ilm-fan yutuqlari va innovatsiyalar asosida rivojlanish strategiyasini ishlab chiqish sohasida:
 Global innovatsion indeks hamda boshqa xalqaro reyting va indekslarda O‘zbekiston o‘rnini yaxshilashga qaratilgan “yo‘l xaritalari”da belgilangan chora-tadbirlarni mutasaddi vazirlik va idoralar tomonidan o‘z muddatida bajarilishi ustidan tizimli monitoring ishlarini olib boradi;
 xalqaro moliya institutlari ekspertlari, mahalliy ilmiy tashkilotlar xodimlari, tadbirkorlik subyektlari vakillari, mutasaddi vazirlik va idoralarning salohiyatli mutaxassislarini jalb qilgan holda innovatsion rivojlanishning o‘rta va uzoq muddatli strategiyasini ishlab chiqadi va uni amalga oshirishni tashkil etadi;
 innovatsion rivojlanish strategiyasi uchun samaradorlikni baholovchi maqsadli ko‘rsatkichlar (indikatorlar)ga erishish vazifalari bo‘yicha takliflar tayyorlaydi; 
 ilm-fan va innovatsiyalar sohasidagi xalqaro reytinglarda mamlakat mavqeyini oshirish bo‘yicha chora-tadbirlarni to‘liq va samarali amalga oshirishga to‘siq bo‘layotgan tizimli kamchiliklarni aniqlaydi, mas’ul vazirlik va idoralar bilan hamkorlikda muammolarni bartaraf etish bo‘yicha yechim va takliflar ishlab chiqadi;
 ilm-fan va innovatsiyalar sohasida raqamli texnologiyalarni rivojlantirish bo‘yicha ilmiy va startap loyihalar natijalarini sohalarga samarali joriy etilishi yuzasidan takliflar ishlab chiqadi;
 innovatsion rivojlanish sohasida raqamli texnologiyalar va zamonaviy axborot-kommunikatsiya texnologiyalarini joriy etishning ustuvor yo‘nalishlarini belgilash bo‘yicha takliflar ishlab chiqadi;
 ilm-fan va innovatsiya sohasida raqamli texnologiyalarni rivojlantirish bo‘yicha ilg‘or xorijiy tajribalarni o‘rganadi va joriy etish yuzasidan tegishli takliflar ishlab chiqadi; 
 O‘zbekiston Respublikasi Prezidentining farmonlari, qarorlari, Vazirlar Mahkamasining qarorlari va farmoyishlari, xususan Davlat dasturi, faoliyat samaradorligi indikatorlari va boshqa strategik vazifalarning bajarilishini o‘z vakolati doirasida tahlil qiladi, monitoring qiladi va natijalari bo‘yicha tahliliy ma’lumotlar tayyorlaydi;
 mamlakatni innovatsion rivojlantirish, global indekslar va xalqaro reytinglar, davlat va jamiyat qurilishiga ilmiy ishlanmalarni joriy etishga oid normativ-huquqiy hujjatlar loyihalarini hamda tematik loyihalar mavzulari bo‘yicha takliflarni ko‘rib chiqib, asoslangan xulosalar tayyorlaydi;
 b) hududlarning intellektual va texnologik salohiyatini oshirish, ilmiy va innovatsion faoliyat uchun zamonaviy infratuzilmalarni shakllantirish sohasida:
 hududlarda innovatsion infratuzilmalar (transfer va innovatsiya markazlari, kichik innovatsion tashkilotlar, biznes akselerator, biznes-inkubatorlar, innovatsion va yoshlar texnoparklari va boshqalar)ni tashkil etishga, ular faoliyatini yuritishga bevosita ko‘maklashadi;
 hududlarni innovatsion rivojlantirish konsepsiyalari va dasturlarni ishlab chiqish va amalga oshirishni muvofiqlashtiradi, fundamental, amaliy va innovatsion ilmiy loyihalarga buyurtmalar portfeliga muvofiq ilmiy faoliyatga hududiy dasturlarni tanlovlar asosida shakllantiradi va amalga oshirilishini monitoring qiladi;
 hududning iqtisodiy va innovatsion raqobatbardoshligini oshirishga yo‘naltirilgan tadbirlarni amalga oshirish, shu jumladan, import o‘rnini bosuvchi va eksportga yo‘naltirilgan innovatsion mahsulotlar ishlab chiqarishga ilg‘or zamonaviy texnologiyalarni joriy qilishga ko‘maklashadi; 
 hududlarning soha va tarmoqlariga yuqori texnologiyalarga asoslangan ilmiy ishlanmalarni va loyihalarni joriy etish bo‘yicha takliflar ishlab chiqish va amalga oshiradi;
 hududlarda tashkil etilgan innovatsion infratuzilmalar, innovatsion va yoshlar texnoparklari, mahalliy ijro etuvchi hokimiyat organlari, ta’lim muassasalari, ilmiy tashkilotlar, texnologiyalar va innovatsiyalarni qo‘llab-quvvatlash markazlari bilan hamkorlikda hududdagi yoshlarni intellektual, ilmiy, ijodiy salohiyatini oshirishga sharoit yaratadi;
 hududiy iqtisodiyot tarmoqlari ehtiyojlari asosida ilmiy ishlanmalarni tijoratlashtirishga va texnologiyalar transferini tashkil etishga ko‘maklashadi;
 ilm-fan, ta’lim va ishlab chiqarishning hududiy uzviy bog‘liqligini ta’minlash bo‘yicha chora-tadbirlarni belgilaydi va amalga oshiradi;
 hududiy ilmiy ishlanmalarni yaratish, qo‘llash va ommalashtirish bilan bog‘liq tizimli ishlarni tashkil etadi;
 mahalliy axborot makonida ilm-fan va texnologiyalar asoslarini, yutuqlarini, shuningdek ilm-fan va ilmiy faoliyat sohasiga oid tegishli tadbirlarni targ‘ib etishni tizimli ravishda yo‘lga qo‘yadi;
 hududiy infratuzilmalarda yoshlarning “startap” loyihalarini rivojlantirish va ularni amalga oshirish uchun yagona maydon tashkil etish orqali hududlarning innovatsion salohiyatini oshirishga sharoit yaratadi;
 hududiy innovatsion infratuzilmalarda yetakchi kompaniyalar vakillari, malakali mutaxassislar va ekspertlar ishtirokida treninglar va mahorat darslari, shuningdek, yoshlarda amaliy ko‘nikmalarni shakllantirish va ishlab chiqaruvchilar bilan innovatsion-korporativ aloqalarni yo‘lga qo‘yish maqsadida ilmiy-texnik anjumanlar, seminar, trening va o‘quv kurslarini tashkil etadi;
 ilmiy va innovatsion faoliyatni rivojlantirishning zamonaviy infratuzilmasini shakllantirish maqsadida ilmiy tashkilotlarni zamonaviy ilmiy asbob-uskunalar bilan jihozlash maqsadida ularning talabnomasiga asosan ilmiy laboratoriya asbob-uskunalari xaridini belgilangan tartibda tashkil qiladi;
 hududlarni kompleks ijtimoiy-iqtisodiy rivojlantirishga hamda qishloq va suv xo‘jaligiga yangi ishlanmalarni joriy etish va innovatsion faolligini oshirishga oid normativ-huquqiy hujjatlar loyihalarini hamda tematik loyihalarga davlat buyurtmasi bo‘yicha takliflarni ko‘rib chiqib, asoslangan xulosalar tayyorlaydi;
 v) davlat ilmiy dasturlarini shakllantirish, tasdiqlash va ularning ijrosini nazorat qilish sohasida:
 davlat boshqaruvi organlari tomonidan xo‘jalik birlashmalari va mahalliy davlat hokimiyati organlari davlat buyurtmasiga kiritish uchun iqtisodiyot tarmoqlari va ijtimoiy sohaning mavjud muammolari va real ehtiyojlari bo‘yicha taqdim etilgan takliflarni chuqur tahlil qiladi va mavjud muammolarni hal etishga qaratilgan ilmiy-tadqiqot ishlariga davlat buyurtmasini shakllantirish bo‘yicha belgilangan tartibda va shaklda asoslangan takliflar tayyorlaydi;
 mamlakatni ijtimoiy-iqtisodiy rivojlantirish vazifalari, iqtisodiyot tarmoqlari va ijtimoiy sohaning talab va ehtiyojlarini hisobga olgan holda ilmiy-tadqiqot ishlariga davlat buyurtmasini shakllantiradi;
 ilmiy-tadqiqot ishlariga davlat buyurtmasi talablariga muvofiq iqtisodiyot tarmoqlari va ijtimoiy sohaning mavjud muammolarining ilmiy yechimini ta’minlashga qaratilgan ilmiy loyihalar tanlovlarini tashkil etadi;
 ilmiy faoliyatga oid davlat dasturlari doirasidagi fundamental, amaliy va innovatsion loyihalar tanlovini o‘tkazadi, ilmiy loyihalarni texnik ekspertizasini tashkil etadi hamda ilmiy ekspertiza jarayonini muvofiqlashtiradi; 
 tanlovlardan muvaffaqiyatli o‘tgan ilmiy faoliyatga oid davlat dasturlari hamda ilmiy faoliyatga oid davlat maqsadli dasturlari loyihalarini tasdiqlanishini tashkil etadi va moliyalashtirishga tavsiya etadi;
 ilmiy-tadqiqot ishlariga davlat buyurtmasi bo‘yicha bajariladigan ilmiy loyihalarning davlat ro‘yxatini yuritadi va ular yuzasidan hisobotlarni qabul qiladi;
 ilmiy-tadqiqot ishlariga davlat buyurtmasi asosida bajariladigan fundamental, amaliy va innovatsion loyihalarning tasdiqlangan rejaga ko‘ra bajarilishini, moliyaviy mablag‘larning maqsadga muvofiq sarflanishini, belgilangan muddatlarda hisobotlar taqdim etilishini va olingan natijalarning samaradorligini baholash maqsadida monitoring o‘tkazadi;
 respublikada faoliyat yuritadigan ilmiy tashkilotlarning ilmiy innovatsion faoliyatini tahlil qiladi va uning natijalariga ko‘ra ilmiy tashkilotlarning milliy reytingini ishlab chiqadi;
 yopiq mavzudagi (maxsus yo‘nalishdagi) loyihalar bo‘yicha davlat buyurtmasini shakllantiradi, tanlovlar natijalariga ko‘ra loyihalarni tasdiqlaydi va moliyalashtiradi hamda bajarilayotgan loyihalarning natijalari monitoringini amalga oshiradi;
 xorijiy davlatlar bilan hamkorlikda xalqaro qo‘shma ilmiy loyihalar tanlovlarini tashkil etadi, tanlovlardan muvaffaqiyatli o‘tgan loyihalarni moliyalashtiradi;
 davlat ilmiy dasturlarini shakllantirishga oid normativ-huquqiy hujjatlar loyihalarini ko‘rib chiqib, asoslangan xulosalar tayyorlaydi;
 g) ilmiy darajali kadrlarni tayyorlash tizimini muvofiqlashtirish sohasida:
 inson kapitalini rivojlantirishga qaratilgan qonunchilik va me’yoriy hujjatlarni ishlab chiqish bo‘yicha takliflar tayyorlaydi;
 oliy malakali ilmiy va ilmiy-pedagog kadrlar tayyorlash masalalarida tasarrufida ilmiy tashkilot va oliy ta’lim muassasalariga ega vazirlik va idoralar faoliyatini muvofiqlashtiradi;
 tizimda oliy ta’limdan keyingi ta’limni amalga oshiruvchi ilmiy tashkilotlar va oliy ta’lim muassasalariga ega vazirliklar, idoralar va tashkilotlar bilan birgalikda izlanuvchilar faoliyatining samaradorligi bo‘yicha monitoring olib boradi;
 vazirliklar, idoralar, ilmiy tashkilot va ta’lim muassasalarining oliy ta’limdan keyingi ta’limni muvofiqlashtiruvchi yagona elektron tizimdan samarali foydalanishlarini ta’minlaydi, shuningdek undan foydalanish bo‘yicha uslubiy jihatdan rahbarlik qiladi;
 ilmiy va innovatsion faoliyatini baholash asosida oliy ta’lim muassasalarining reytingini yuritadi hamda reyting natijalariga ko‘ra oliy ta’lim muassasalarining ilmiy ishlar va innovatsiyalar bo‘yicha prorektor (direktor o‘rinbosar)larga nisbatan rag‘batlantirish yoki intizomiy jazolarni qo‘llash haqida taqdimnoma tayyorlaydi;
 oliy ta’lim muassasalari va ilmiy tashkilotlar rahbarlarining (rektor, direktor) ilmiy ishlar va innovatsiyalar bo‘yicha prorektor va direktor o‘rinbosarlarini lavozimga tayinlash va lavozimidan ozod etish bo‘yicha taqdimnomalar tayyorlaydi;
 barcha oliy ta’lim muassasalari ilmiy ishlar va innovatsiyalar bo‘yicha prorektorlarining faoliyati natijadorligini oshirish borasida ularning mas’uliyatini oshirish yuzasidan kompleks chora-tadbirlar belgilash yuzasidan ishlab chiqilgan “yo‘l xaritalari”da belgilangan vazifalarning bajarilishini muntazam tanqidiy muhokama qilib boradi;
 ta’lim, sog‘liqni saqlash, sport va madaniyat sohalarini innovatsion rivojlantirishga oid normativ-huquqiy hujjatlar loyihalarini hamda tematik loyihalarga davlat buyurtmasi bo‘yicha takliflarni ko‘rib chiqib, asoslangan xulosalar tayyorlaydi.
 d) yoshlarni ilmiy va innovatsion faoliyatga jalb etishning samarali mexanizmlarini joriy qilish va ular tashabbuslarini har tomonlama qo‘llab-quvvatlash sohasida:
 Yoshlar akademiyasi a’zolarini qo‘llab-quvvatlash, mahalliy davlat hokimiyati organlari, ta’lim muassasalari va ilmiy tashkilotlar bilan hamkorlikda yoshlarning intellektual, ilmiy va ijodiy salohiyatini oshirish choralarini ko‘radi;
 ilmiy izlanish olib borishni istagan iqtidorli yoshlarni qo‘llab-quvvatlash, amaliy va innovatsion tadqiqotlar o‘tkazish uchun imkoniyatlar yaratish va yangi avlod yosh olimlarini tayyorlash bo‘yicha tizimli ishlarni olib boradi, yosh olimlarning ilmiy stajirovkalarini tashkil etadi;
 davlat va xo‘jalik boshqaruvi organlari, ilmiy tashkilotlar va ta’lim muassasalari bilan hamkorlikda ilmiy-tadqiqot ishlari va innovatsion faoliyatda qatnashayotgan yoshlarni har tomonlama qo‘llab-quvvatlash bo‘yicha chora-tadbirlarni ishlab chiqish va amalga oshirishga ko‘maklashadi;
 iqtidorli va tashabbuskor yoshlar bo‘yicha yagona ma’lumotlar bazasini shakllantirish va yuritish bo‘yicha Yoshlar akademiyasining onlayn platformasini yuritadi hamda muntazam yangilab boradi;
 ilmiy-tadqiqotlarni bajarish ishtiyoqiga ega iqtidorli yoshlarni qo‘llab-quvvatlash choralarini ko‘radi, ularni oliy ta’lim muassasalari va ilmiy tashkilotlarning laboratoriya bazasidan foydalanishlari uchun zarur shart-sharoit yaratadi;
 iqtidorli va tashabbuskor yoshlarning amaliy va innovatsion tadqiqotlarni olib borishlari uchun imkon yaratish maqsadida loyihalarni shakllantirishda ko‘maklashadi;
 ilmiy ishlanmalarning ichki va tashqi bozorda raqobatbardoshligini ta’minlash maqsadida Yoshlar akademiyasi a’zolari hamda iqtidorli va tashabbuskor yoshlarga patentlash, ilmiy ishlanmalarni baholash va sertifikatlashtirishda amaliy yordam ko‘rsatadi;
 iqtidorli va tashabbuskor yoshlar tomonidan ishlab chiqilgan ilg‘or texnologik ishlanmalar asosida tajriba namunalarini yaratish va tayyor mahsulot bosqichiga olib chiqish uchun zarur shart-sharoitlarni ta’minlaydi;
 Yoshlar akademiyasi a’zolari, iqtidorli yoshlar va yosh olimlarning tashabbuslarini soddalashtirilgan mexanizmlar asosida rag‘batlantirish choralarini ko‘radi;
 yoshlarni ilmiy va innovatsion faoliyatga jalb etishning samarali mexanizmlarini joriy qilish va ular tashabbuslarini har tomonlama qo‘llab-quvvatlashga oid normativ-huquqiy hujjatlar loyihalarini hamda tematik loyihalar mavzulari bo‘yicha takliflarni ko‘rib chiqib, asoslangan xulosalar tayyorlaydi;
 e) ilmiy va innovatsion loyihalarni amalga oshirishda investitsiyalarni keng jalb etish, xususiy sektor faolligini oshirish va venchurga asoslangan moliyalashtirishni rivojlantirish sohasida:
 ilm-fan va innovatsiyalarni moliyalashtirishning yangi mexanizmlari bo‘yicha takliflar ishlab chiqadi va joriy etadi;
 ilmiy va innovatsion faoliyatga mablag‘lar, jumladan banklar va moliya institutlarining investitsiyalari va texnik ko‘mak grantlar mablag‘larini jalb qiladi;
 tijorat banklari va moliya tashkilotlari bilan ilm-fan yutuqlari va ilmiy ishlanmalarni joriy etishga mablag‘lar jalb etish yuzasidan takliflar ishlab chiqish va joriy etishga ko‘maklashadi;
 ilmiy-innovatsion ishlanmalar va loyihalarni venchur moliyalashtirishni amalga oshirish bo‘yicha kompleks ishlarni amalga oshiradi;
 mamlakatda venchur moliyalashtirish uchun uzoq muddatli resurslar manbasi hisoblanuvchi institutsional investorlar paydo bo‘lishini ta’minlash maqsadida qo‘shimcha rag‘batlantirishlarni yaratishga va mavjud cheklovlarni bartaraf etishga ko‘maklashadi;
 ilmiy va innovatsion ishlanmalar va loyihalarni amalga oshirish uchun xorijiy venchur jamg‘armalarni va institutsional investorlarni jalb qilish choralarini ko‘radi;
 xalqaro texnik ko‘mak va xorijiy grantlarni jalb qilish bo‘yicha xalqaro tashkilotlar, xorijiy tashkilotlar va davlatlar bilan muzokaralar o‘tkazish hamda hamkorlikni rivojlantirish yuzasidan aniq takliflar tayyorlaydi; 
 ilm-fan sohasi va innovatsion faoliyatga texnik ko‘mak va xorijiy grantlarni jalb qilish va amalga oshirish yuzasidan doimiy monitoring olib boradi hamda tizimli ishlarni muvofiqlashtiradi;
 ilmiy va innovatsion loyihalarni amalga oshirishda investitsiyalarni keng jalb etish, eksport-import va xususiy sektor faolligini oshirish va venchurga asoslangan moliyalashtirishni rivojlantirishga oid normativ-huquqiy hujjatlar loyihalarini hamda tematik loyihalarga davlat buyurtmasi bo‘yicha takliflarni ko‘rib chiqib, asoslangan xulosalar tayyorlaydi.
 j) innovatsion ishlanmalar asosida amalga oshiriladigan loyihalarning moliyaviy, iqtisodiy va texnik ekspertizasini o‘tkazish va intellektual mulk obyektlarini tatbiq etish uchun zarur sharoitlarni ta’minlash sohasida:
 ilmiy va startap loyihalarni moliyaviy, iqtisodiy va texnik ekspertizasini o‘tkazadi; 
 loyihalarga ilova qilingan shakllarning to‘liqligi va to‘g‘riligini, zarur imzo, muhr va shtamplarning mavjudligini tekshiradi;
 ilgari topshirilgan loyihalarga o‘xshash yoki shu mavzuda bajarilgan loyihalarning mavjudligi va ularning takrorlanishini qiyosiy tahlil qiladi;
 taqdim etilgan moliyaviy-iqtisodiy hisob-kitoblarning prognoz ko‘rsatkichlari asosida moliyalashtirish hajmlari bo‘yicha takliflar beradi;
 taqdim etilgan hujjatlarda ko‘rsatilgan ma’lumotlarni, texnik xatolar va noaniqliklarni tekshiradi;
 tegishli sohalardagi fan yo‘nalishlari bo‘yicha ilmiy-texnik kengashlarga (ITK) moliyaviy-texnik ekspertiza va iqtisodiy asoslash bo‘yicha takliflar tayyorlaydi;
 ilmiy-tadqiqot loyihalarini ekspertizadan o‘tkazish jarayoniga zarur hollarda iqtisodiyot tarmoqlari va ijtimoiy sohaning tegishli mutaxassislari, shu jumladan xorijiy ekspertlarni jalb etadi;
 ishlab chiqarish tashkilotlarida, davlat boshqaruvi organlari va xo‘jalik birlashmalarida intellektual mulk obyektlarini tatbiq etish va joriy qilish bo‘yicha zarur shart-sharoit yaratishda ishtirok etadi;
 mahalliy ilmiy ishlanmalar (ixtirolar, foydali modellar, sanoat namunalari, seleksiya yutuqlari va boshqalar)ga intellektual mulk huquqini tasdiqlovchi xalqaro patentlar, mualliflik guvohnomalari yoki boshqa hujjatlarni olishga zaruriy moliyaviy va tashkiliy sharoitlarni yaratish orqali ko‘maklashadi;
 intellektual mulk obyektiga bo‘lgan huquqni tasdiqlaydigan patent va boshqa hujjatlarni olish tartib-taomillarini soddalashtirish va jadallashtirish imkonini beruvchi qonun va normativ-huquqiy hujjatlarni ishlab chiqishda ishtirok etadi;
 loyihalarni moliyaviy-iqtisodiy ekspertizasi va intellektual mulk obyektlarini tatbiq etishga oid normativ-huquqiy hujjatlar loyihalarini hamda tematik loyihalar mavzulari bo‘yicha takliflarni ko‘rib chiqib, asoslangan xulosalar tayyorlaydi.
 z) iqtisodiyotning real sektori va ishlab chiqarish tarmoqlarining ilmiy ishlanma va innovatsiyalarga bo‘lgan ehtiyojlarini aniqlash hamda tarmoq ilmiy-tadqiqotlar ishlarini rivojlantirish asosida ilm-fan va ishlab chiqarish integratsiyasini mustahkamlash sohasida:
 iqtisodiyot tarmoqlarining ilmiy ishlanma va innovatsiyalarga bo‘lgan ehtiyojlarini aniqlash, jahon bozorida raqobatbardosh innovatsion mahsulotlar ishlab chiqarish uchun qulay shart-sharoitlar yaratish orqali iqtisodiyot tarmoqlarini innovatsion rivojlantirish bo‘yicha takliflar ishlab chiqadi;
 iqtisodiyot tarmoqlarining innovatsion rivojlanish strategiyalarini, dasturlarini va yo‘l xaritalarini hamkorlikda ishlab chiqadi hamda amalga oshirish choralarini ko‘radi;
 iqtisodiyot tarmoqlari tashkilotlarini innovatsiyalarga bo‘lgan ehtiyojlarini aniqlash asosida ilmiy ishlanmalar va yangi texnologiyalarni joriy etish yuzasidan tashkiliy chora-tadbirlarni amalga oshiradi;
 tarmoq tashkilotlarida innovatsion faoliyatga oid iqtisodiy ko‘rsatkichlarni ta’minlash va yaxshilashga qaratilgan tadbirlarni ishlab chiqish va amalga oshirishda o‘zaro hamkorlik aloqalarini yo‘lga qo‘yadi;
 iqtisodiyot tarmoqlarining innovatsion faoliyati natijalarini tahlil qiladi va kelgusida rivojlantirish istiqbollari bo‘yicha takliflar tayyorlaydi;
 iqtisodiyotning real sektorida innovatsion ishlanmalarni joriy qilishda ularning iqtisodiy samaradorligini muntazam ravishda monitoring qilib boradi;
 ilmiy-tadqiqot ishlariga davlat buyurtmasiga kiritish uchun iqtisodiyotning ustuvor tarmoqlari, jumladan yoqilg‘i-energetika, geologiya, kon-metallurgiya, kimyo sanoati, ekologiya, elektrotexnika, gidrometeorologiya va qurilish materiallari sanoati tarmoqlari tashkilotlarining mavjud muammolari va ehtiyojlarini tahlil qiladi hamda ularni hal etishga qaratilgan ilmiy-tadqiqotlar bo‘yicha asoslangan takliflar tayyorlaydi; 
 qayta tiklanuvchi energetikani rivojlantirish sohasida muqobil va ekologik toza energiya manbai — “yashil” vodorodni ishlab chiqarish, saqlash va qo‘llash bo‘yicha innovatsion texnologiyalarni yaratish hamda joriy etishni muvofiqlashtiradi;
 tarmoq tashkilotlariga innovatsiyalarni joriy etish, yangi texnologiyalarni ishlab chiqish va tatbiq etishda davlat tomonidan qo‘llab-quvvatlashning ta’sirchan mexanizmlarini joriy etish bo‘yicha takliflarini ishlab chiqadi;
 tarmoqlar va xususiy sektor tashkilotlarida ilmiy-tadqiqot, tajriba-konstruktorlik va texnologik ishlar tuzilmalarini tashkil etishga ko‘maklashadi hamda tadqiqot va tajriba-sinov tuzilmalarini rivojlantirish choralarini ko‘radi, ilg‘or xorijiy tajribalarni o‘rganish asosida takliflar tayyorlaydi;
 ishlab chiqarish jarayonlarini samarali tashkil etishga qaratilgan yangi ishlanmalarni tarmoq tashkilotlarida sanoat darajasida sinovlarni o‘tkazishni tashkil etadi;
 tarmoq tashkilotlarining ishlab chiqarish ko‘rsatkichlari asosida ularni innovatsion rivojlantirishga qaratilgan tahlillarni amalga oshiradi va rivojlantirish istiqbollari bo‘yicha takliflar ishlab chiqadi; 
 bajarilayotgan amaliy va innovatsion loyihalarning tasdiqlangan rejaga asosan belgilangan talablarga muvofiq olingan natijalarning samaradorligini baholash maqsadida monitoring jarayonida iste’molchi iqtisodiyot tarmoqlari vakillarining ishtirokini ta’minlaydi;
 iqtisodiyotning ustuvor tarmoqlari, xususan yoqilg‘i-energetika, geologiya, kon-metallurgiya, kimyo sanoati tarmoqlarini innovatsion rivojlantirishga oid normativ-huquqiy hujjatlar loyihalarini hamda tematik loyihalar mavzulari bo‘yicha takliflarni ko‘rib chiqib, asoslangan xulosalar tayyorlaydi;
 i) yangi ishlanmalarni tijoratlashtirish va ishlab chiqarishga joriy etish, startap loyihalarini amalga oshirish, intellektual mulk qatnashadigan yangi tashkilotlarni shakllantirish va ratsionalizatorlik faoliyatini rivojlantirish uchun zarur shart-sharoit yaratish sohasida:
 ilmiy ishlanmalarni qo‘llagan holda yaratilgan tovarlarni (ishlarni bajarish, xizmatlarni ko‘rsatish) realizatsiya qilish yoki ulardan o‘z ehtiyojlari uchun foydalanish orqali tijoratlashtirishga ko‘maklashadi;
 ta’sischisi yoki ta’sischilaridan biri ustav jamg‘armasiga ulush sifatida intellektual mulk obyektini yoki texnologiyani kiritgan tashkilot (affillangan tashkilot) bo‘lgan tijorat tashkilotlarini tashkil etish orqali tijoratlashtirishga ko‘maklashadi;
 respublika iqtisodiyotining raqobatbardoshligini yanada oshirish maqsadida ilmiy faoliyat natijalarini joriy etish mexanizmlari bo‘yicha takliflar ishlab chiqadi;
 yuqori texnologiyali va tijoratlashtiriladigan mahsulotlarni ishlab chiqish maqsadida ilmiy tashkilotlar va ishlab chiqarish sektori o‘rtasida integratsiyani ta’minlaydi;
 davlat boshqaruvi organlari, mahalliy davlat hokimiyati organlari, xo‘jalik birlashmalari va boshqa tashkilotlarga joriy etiladigan yangi ishlanmalarni moliyalashtirish uchun tavsiya qiladi;
 ilmiy tadqiqotlar, ishlanmalar va intellektual faoliyat natijalarini tijoratlashtirishni moliyalashtiradi, shuningdek, texnologiyalarni transfer qilishga ko‘maklashadi;
 startaplarni shakllantirish va rivojlantirish bo‘yicha tegishli chora-tadbirlarni amalga oshiradi;
 startap ekotizimini rivojlantirish maqsadida xorijiy davlatlar bilan hamkorlik o‘rnatadi;
 kelgusida inkubatsiya va akseleratsiya jarayonlarini tashkil etishda ko‘maklashish hamda moliyalashtirish bilan bog‘liq bo‘lgan istiqbolli startap loyihalar uchun tanlovlar tashkil etadi;
 startap loyihalarni moliyalashtirishda va ishtirokchilarining huquqiy munosabatlarini tartibga solishda ishtirok etadi;
 intellektual mulk qatnashadigan innovatsion biznes, yangi innovatsion tovarlar, texnologik jarayonlar, ixtirolar va ratsionalizatorlik takliflarini qo‘llab-quvvatlash hamda joriy etish choralarini ko‘radi;
 ishlab chiqarish tashkilotlar, davlat va xo‘jalik boshqaruvi organlarida ixtirochilik va ratsionalizatorlik faoliyatini rivojlantirish, qo‘llab-quvvatlash hamda ularni huquqiy muhofaza qilish bo‘yicha zarur shart-sharoit yaratishda ishtirok etadi;
 yangi ishlanmalarni tijoratlashtirish va ishlab chiqarishga joriy etish, startap loyihalarini amalga oshirish, ratsionalizatorlik faoliyatini rivojlantirishga oid normativ-huquqiy hujjatlar loyihalarini hamda tematik loyihalar mavzulari bo‘yicha takliflarni ko‘rib chiqib, asoslangan xulosalar tayyorlaydi.
 k) ilm-fan va innovatsiyalar sohasida xalqaro aloqalarni kengaytirish va mustahkamlash, innovatsiyalar va texnologiyalar transferi bo‘yicha chora-tadbirlarni amalga oshirish sohasida:
 Vazirlikning xorijiy aloqalarini tashkil etish va tahlil qilish, shu jumladan, xorijiy sheriklar bilan o‘zaro hamkorlik darajasi va ko‘lami, ularning xalqaro munosabatlar tizimidagi roli va o‘rnidan kelib chiqib, vazirlikning xorijiy aloqalarda ustuvor yo‘nalishlarini ishlab chiqadi;
 O‘zbekiston Respublikasida innovatsiyalarni keng miqyosda joriy qilishda ilm-fan salohiyatidan samarali foydalanishning xalqaro tajribasini qo‘llash maqsadida Global innovatsion indeksda yuqori o‘rinlarni egallagan xorijiy mamlakatlar bilan aloqalarni o‘rnatish, stajirovkalar tashkillashtirish, xalqaro innovatsion-investitsion forumlar, konferensiyalar, davra suhbatlari, treninglar, mahorat darslari va boshqa tadbirlarni o‘tkazadi;
 manfaatdor davlat organlari va tashkilotlari tomonidan Vazirlik vakolatiga taalluqli bo‘lgan masalalar bo‘yicha xalqaro hamkorlik sohasida chet ellik sheriklar bilan kelishuvlarga erishish, shartnomalar tuzishni muvofiqlashtiradi va ta’minlaydi;
 xorijiy investitsiyalar, grantlar, xalqaro va xorijiy moliya institutlarining mablag‘larini jalb qilish maqsadida xorijiy davlatlar, xalqaro va xorijiy tashkilotlar, ilmiy fondlar vakillari bilan muzokaralar olib borilishini va tegishli shartnomalar imzolanishini ta’minlaydi;
 Vazirlik vakolatiga kiradigan masalalar bo‘yicha xalqaro hamkorlik sohasida xorijiy sheriklar bilan muzokaralar olib borish, tegishli shartnomalarni tayyorlash va imzolashga ko‘maklashadi;
 Vazirlik rahbariyati va tarkibiy bo‘linmalari xodimlarining xorijiy safarlarini tashkillashtirish, rasmiylashtirish (viza olish) bilan bog‘liq jarayonlarni amalga oshiradi;
 Vazirlik vakolati doirasida xorijiy delegatsiyalar bilan uchrashuvlar, xalqaro tadbirlarni diplomatik protokol talablari asosida tashkil etadi;
 respublikaning ilm-fan va innovatsiyalar sohasini rivojlantirishga ko‘maklashish maqsadida vazirlikning faoliyatiga tajribali xorijiy maslahatchilar va mutaxassislarni jalb qiladi;
 yetakchi xorijiy davlatlar, kompaniyalar va ilmiy tadqiqot tashkilotlari bilan texnologiyalar transferini amalga oshirishda ko‘maklashadi;
 ilm-fan va innovatsiyalar sohasida xalqaro aloqalarni rivojlantirish, texnologiyalar transferini amalga oshirishga oid normativ-huquqiy hujjatlar loyihalarini hamda tematik loyihalar mavzulari bo‘yicha takliflarni ko‘rib chiqib, asoslangan xulosalar tayyorlaydi.
 11. Vazirlik qonunchilik hujjatlarida nazarda tutilgan boshqa vazifalarni ham bajarishi mumkin.
 12. Quyidagilar Vazirlik markaziy apparatining asosiy vazifalari hisoblanadi:
 1) ilmiy va innovatsion faoliyat sohasida yagona davlat siyosatini amalga oshirishni ta’minlaydi;
 2) Vazirlik hamda uning tarkibiy va hududiy bo‘linmalari faoliyati bilan bog‘liq prognoz ko‘rsatkichlar, maqsadli indikatorlar, sifatga erishish va rivojlantirish dasturlarini samarali amalga oshirishni ta’minlash;
 3) Vazirlik faoliyati sohasiga tegishli masalalarda vazirliklar va idoralar bilan hamkorlik qilish, Vazirlar Mahkamasi va uning Rayosati yig‘ilishlarida masalalarni muhokama qilishda ishtirok etish;
 4) O‘zbekiston Respublikasi Prezidenti hamda O‘zbekiston Respublikasining Bosh vaziri va uning o‘rinbosarlari, maslahatchilari topshiriqlarini o‘z vaqtida, to‘liq va sifatli bajarish;
 5) Vazirlik xodimlarini tizimli qayta tayyorlash va malakasini oshirishni tashkil etish;
 6) Vazirlikning markaziy apparati va hududiy bo‘linmalari faoliyatining samaradorligi va natijadorligini tanqidiy tahlil qilish, tahlil natijalariga ko‘ra zarur chora-tadbirlarni ko‘rish;
 7) Vazirlik hamda uning tarkibiy va hududiy bo‘linmalari faoliyatiga zamonaviy ish uslublarini joriy etish;
 8) ilmiy va innovatsion faoliyat sohasida davlat xizmatlarini ko‘rsatish samaradorligi, sifati va erkinligini ta’minlash;
 9) jismoniy va yuridik shaxslar murojaatlarini ko‘rib chiqish bo‘yicha ishlarni samarali ta’minlash, aholi bilan to‘g‘ridan to‘g‘ri va ochiq muloqotni yo‘lga qo‘yish;
 10) ilmiy va innovatsion faoliyatni rivojlantirish bo‘yicha maqsadli dasturlar, ilmiy va innovatsion faoliyat sohasidagi dasturiy-uslubiy va boshqa tartibga soluvchi hujjatlarni belgilangan tartibda tasdiqlash;
 11) ilmiy va innovatsion faoliyat sohasida xalqaro va davlatlararo hamkorlikni kengaytirish va mustahkamlash, xorijiy investitsiyalar va grantlarni jalb etish bo‘yicha xalqaro xorijiy tadbirlarda Vazirlik vakillarining ishtirokini ta’minlash;
 12) Vazirlik hay’ati qarorlari, O‘zbekiston Respublikasi innovatsion rivojlanish vaziri (keyingi o‘rinlarda — vazir) buyruqlari va topshiriqlarining o‘z vaqtida va sifatli bajarilishini ta’minlash;
 13) tarkibiy bo‘linmalarda kadrlarni tanlash va joy-joyiga qo‘yish, ularning kasb mahorati, chuqur bilimga egaligi, tajribasi, ishchanlik va odob-axloq hamda ma’naviyatining yuqori darajasi kafolatlanganligini ta’minlash, ularning kasbiy malakasini oshirish choralarini ko‘rish, nazoratdagi tarkibiy bo‘linmalarda kadrlar zaxirasini shakllantirish;
 14) ilmiy va innovatsion faoliyat sohasidagi ilg‘or xorijiy tajriba va ilmiy-texnik taraqqiyotda erishilgan natijalarni o‘rganishni tashkil etish, ilmiy va innovatsion faoliyatni yanada rivojlantirishda mazkur tajribani joriy etish;
 15) ilmiy va innovatsion faoliyat sohasida xalqaro seminarlar, anjumanlar, ko‘rgazmalar o‘tkazilishini tashkil etish hamda boshqa tashkilotlar o‘tkazadigan shu kabi tadbirlarda ishtirok etishni ta’minlash.
 13. Vazirlik markaziy apparati o‘ziga yuklatilgan asosiy vazifalarga muvofiq quyidagi funksiyalarni amalga oshiradi:
 Vazirlik va uning rahbariyati faoliyatini tashkiliy-nazorat va axborot-tahliliy jihatdan ta’minlaydi;
 Vazirlik zimmasiga yuklatilgan vazifalar va funksiyalarni bajarish doirasida tarkibiy bo‘linmalar va hududiy boshqarmalarning kelishilgan holda ishlashini hamda quyi tashkilotlar bilan o‘zaro hamkorligini ta’minlaydi;
 tarkibiy bo‘linmalar, hududiy boshqarmalar va quyi tashkilotlarning faoliyatini boshqarish va muvofiqlashtirishni hamda nazoratini, shu jumladan ularning qonunchilik hujjatlari, idoraviy va idoralararo normativ hujjatlarga rioya etilishi ustidan nazoratni amalga oshiradi;
 topshiriqlar va qonunchilik hujjatlari ijrosini ta’minlash yuzasidan hamda o‘z tashabbusi bilan Vazirlik vakolatlariga taalluqli bo‘lgan masalalar bo‘yicha normativ-huquqiy hujjatlar va boshqa hujjatlar loyihalarini ishlab chiqadi;
 Vazirlik vakolatiga taalluqli tezkor, tashkiliy, kadrlar, moliyaviy, ishlab chiqarish-xo‘jalik va boshqa masalalarni hal qiladi.
 14. Vazirlik hududiy boshqarmalarining asosiy vazifalari quyidagilar hisoblanadi:
 ilmiy faoliyatga oid hududiy dasturlar loyihalarini shakllantirish, tasdiqlash, moliyalashtirish va monitoring qilishni tashkil etish;
 hududda ilmiy-innovatsion faoliyatni rivojlantirish va uning zamonaviy infratuzilmasini yaratishga ko‘maklashish;
 hududiy iqtisodiyot tarmoqlari ehtiyojlari asosida texnologiyalar transferini tashkil etish;
 hududdagi ilmiy va ishlab chiqaruvchi tashkilotlar, kompaniyalarga ilmiy ishlanmalarni tijoratlashtirishga ko‘maklashish;
 ilm-fan, ta’lim va ishlab chiqarishning hududiy uzviy bog‘liqligini ta’minlash bo‘yicha chora-tadbirlarni belgilash va amalga oshirish;
 hududlarning innovatsion rivojlanishining istiqbolli ustuvor strategik yo‘nalishlari, uzoq, o‘rta va qisqa muddatli innovatsion rivojlantirish prognozlari va hududlarni kompleks rivojlantirish strategiyalari, dasturlarini hududning salohiyatini va yangi texnologiyalarga asoslangan mahsulot ishlab chiqarishni jadal rivojlantirish bo‘yicha takliflar ishlab chiqish;
 hududiy iqtisodiyot tarmoqlari va ijtimoiy sohaning mavjud muammolari va real ehtiyojlarini chuqur tahlil qilish hamda hududiy muammolarni hal etishga qaratilgan ilmiy-tadqiqotlar va innovatsiya ishlari bo‘yicha belgilangan tartibda va shaklda asoslangan takliflar ishlab chiqish; 
 tegishli vazirlik va idoralarning hududiy bo‘linmalari, xo‘jalik boshqaruvi organlari bilan hamkorlikda ilm-fan va innovatsiyalarni rivojlantirish bo‘yicha dasturlarni ishlab chiqish, amalga oshirish va muvofiqlashtirish;
 hududlardagi oliy ta’lim muassasalari bilan o‘zaro hamkorlik qilish va respublika viloyatlarida innovatsion infratuzilmani barpo etish uchun ularning imkoniyatlarini jalb qilish;
 hududning tabiiy xomashyo va mehnat resurslarini hamda “nisbiy ustunligi”ni inobatga olgan holda innovatsion rivojlanishni ta’minlashga qaratilgan ilmiy va innovatsion faoliyatga oid hududiy dasturlarni ishlab chiqadi hamda amalga oshirish;
 yangi va talabgir mahsulotlar (ishlar, xizmatlar) yaratish bo‘yicha innovatsion startap loyihalarni ishlab chiqishni va ilgari surishni, shu jumladan hududlardagi oliy ta’lim muassasalari va ilmiy-tadqiqot institutlarining ilmiy salohiyatidan foydalangan holda amalga oshirish;
 innovatsion mahsulotlar (ishlar, xizmatlar) uchun investorlar va iste’molchilarni izlash bo‘yicha ishlarni, jumladan innovatsion infratuzilma subyektlari o‘rtasida hamkorlikni rivojlantirish orqali tashkil etish;
 innovatsion loyihalarni amalga oshiruvchi hududiy innovatsiya markazlari, startap kompaniyalar, ilmiy doiralar, kichik biznes va xususiy tadbirkorlik subyektlariga o‘z vakolatlari doirasida uslubiy va amaliy yordam ko‘rsatish;
 hududiy ilmiy ishlanmalarni yaratish, qo‘llash va ommalashtirish bilan bog‘liq tizimli ishlarni tashkil etish;
 mahalliy axborot makonida ilm-fan va texnologiyalar asoslarini, yutuqlarini, shuningdek ilm-fan va ilmiy faoliyat sohasiga oid tegishli tadbirlarni targ‘ib etishni tizimli ravishda yo‘lga qo‘yish.
 15. Vazirlikning hududiy boshqarmalari o‘zlariga yuklatilgan vazifalarga muvofiq quyidagi funksiyalarni bajaradi:
 a) hududning ustuvor soha va tarmoqlarni ilm-fan yutuqlari va innovatsiyalar asosida rivojlanish strategiyasini ishlab chiqish sohasida:
 Global innovatsion indeks hamda boshqa xalqaro reyting va indekslarda O‘zbekiston o‘rnini yaxshilashga qaratilgan “Yo‘l xaritalari”da belgilangan chora-tadbirlarni mutasaddi vazirlik va idoralarning hududiy tuzilmalari tomonidan o‘z muddatida bajarilishi ustidan tizimli monitoring ishlarini olib borish;
 hududiy iqtisodiyotni innovatsion rivojlanish strategiyalari uchun samaradorlikni baholovchi maqsadli ko‘rsatkichlar (indikatorlar)ga erishish choralarini ko‘rish; 
 ilm-fan va innovatsiyalar sohasidagi xalqaro reytinglarda mamlakat mavqeyini oshirish bo‘yicha chora-tadbirlarni to‘liq va samarali amalga oshirishga to‘siq bo‘layotgan tizimli kamchiliklarni aniqlash, mas’ul hududiy tuzilmalar bilan hamkorlikda muammolarni bartaraf etish bo‘yicha yechim va takliflar ishlab chiqish;
 ilm-fan va innovatsiyalar sohasida raqamli texnologiyalarni rivojlantirish bo‘yicha ilmiy va startap loyihalar natijalarini hudud iqtisodiyotiga samarali joriy etilishi yuzasidan takliflar ishlab chiqish.
 b) ilmiy faoliyatga oid hududiy dasturlarni shakllantirish, tasdiqlash va ularning ijrosini nazorat qilish sohasida:
 vazirlik va idoralarning hududiy boshqarmalari, xo‘jalik birlashmalari va mahalliy davlat hokimiyati organlari tomonidan hududiy iqtisodiyot tarmoqlari va ijtimoiy sohaning mavjud muammolari va real ehtiyojlari bo‘yicha taqdim etilgan takliflarni chuqur tahlil qilish va mavjud muammolarni hal etishga qaratilgan ilmiy faoliyatga oid hududiy dasturlarga buyurtmalar bo‘yicha belgilangan tartib va shaklda asoslangan takliflar tayyorlash;
 hududiy iqtisodiyot tarmoqlari va ijtimoiy sohaning mavjud muammolarining ilmiy yechimini ta’minlashga qaratilgan hududiy ilmiy loyihalar tanlovlarini tashkil etish;
 ilmiy faoliyatga oid hududiy dasturlar doirasidagi fundamental, amaliy va innovatsion loyihalar tanlovini o‘tkazish, ilmiy loyihalarning texnik ekspertizasini tashkil etish hamda ilmiy ekspertiza jarayonini muvofiqlashtirish;
 tanlovlardan muvaffaqiyatli o‘tgan ilmiy faoliyatga oid hududiy dasturlar loyihalarini tasdiqlanishini tashkil etish va mahalliy budjet mablag‘lari hisobidan moliyalashtirishga tavsiya etish;
 ilmiy faoliyatga oid hududiy dasturlar doirasida bajariladigan ilmiy loyihalarning davlat ro‘yxatini yuritish va ular yuzasidan hisobotlarni qabul qilish;
 ilmiy faoliyatga oid hududiy dasturlar doirasida bajariladigan fundamental, amaliy va innovatsion loyihalarning tasdiqlangan rejaga ko‘ra bajarilishini, moliyaviy mablag‘larning maqsadga muvofiq sarflanishini, belgilangan muddatlarda hisobotlar taqdim etilishini va olingan natijalarning samaradorligini baholash maqsadida monitoring o‘tkazish.
 v) hududlarda ilmiy darajali kadrlarni tayyorlash tizimini muvofiqlashtirish sohasida:
 oliy malakali ilmiy va ilmiy-pedagog kadrlar tayyorlash masalalarida hududiy ilmiy tashkilot va oliy ta’lim muassasalari faoliyatini muvofiqlashtirish;
 hududiy oliy ta’limdan keyingi ta’limni amalga oshiruvchi ilmiy tashkilotlar va oliy ta’lim muassasalari bilan birgalikda izlanuvchilar faoliyatining samaradorligi bo‘yicha monitoring olib borish;
 hududiy oliy ta’lim muassasalari va ilmiy tashkilotlar rahbarlarining (rektor, direktor) ilmiy ishlar va innovatsiyalar bo‘yicha prorektor va direktor o‘rinbosarlarini lavozimga tayinlash va lavozimidan ozod etish bo‘yicha takliflar tayyorlash;
 g) hududlarda yoshlarni ilmiy va innovatsion faoliyatga jalb etishning samarali mexanizmlarini joriy qilish va ular tashabbuslarini har tomonlama qo‘llab-quvvatlash sohasida:
 hududlardagi Yoshlar akademiyasi a’zolarini qo‘llab-quvvatlash, mahalliy davlat hokimiyati organlari, ta’lim muassasalari va ilmiy tashkilotlar bilan hamkorlikda yoshlarning intellektual, ilmiy va ijodiy salohiyatini oshirishga ko‘maklashish;
 hududlarda ilmiy izlanish olib borishni istagan iqtidorli yoshlarni qo‘llab-quvvatlash, amaliy va innovatsion tadqiqotlar o‘tkazish uchun imkoniyatlar yaratish va yangi avlod yosh olimlarini tayyorlashga ko‘maklashish;
 hududlardagi iqtidorli va tashabbuskor yoshlarning amaliy va innovatsion tadqiqotlarni olib borishlari uchun imkon yaratish maqsadida loyihalarni shakllantirishda ko‘maklashish.
 d) hududlarda yangi ishlanmalarni tijoratlashtirish va ishlab chiqarishga joriy etish, startap loyihalarini amalga oshirish, ratsionalizatorlik faoliyatini rivojlantirish uchun zarur shart-sharoit yaratish sohasida:
 hududlarda ilmiy ishlanmalarni qo‘llagan holda yaratilgan tovarlarni (ishlarni bajarish, xizmatlarni ko‘rsatish) realizatsiya qilish yoki ulardan o‘z ehtiyojlari uchun foydalanish usuli orqali tijoratlashtirishga ko‘maklashish;
 hududlarda ta’sischisi yoki ta’sischilaridan biri ustav jamg‘armasiga ulush sifatida intellektual mulk obyektini yoki texnologiyani kiritgan tashkilot (affillangan tashkilot) bo‘lgan tijorat tashkilotlarini tashkil etish orqali tijoratlashtirishga ko‘maklashish;
 davlat boshqaruvi organlari va xo‘jalik birlashmalarining hududiy boshqarmalariga, mahalliy davlat hokimiyati organlariga va boshqa tashkilotlarga joriy etiladigan yangi ishlanmalarni moliyalashtirish uchun tavsiya qilish;
 hududiy startaplarni shakllantirish va rivojlantirish bo‘yicha tegishli chora-tadbirlarni amalga oshirish.
 16. Hududiy boshqarmalar qonunchilik hujjatlariga muvofiq boshqa funksiyalarni ham amalga oshirishi mumkin.
 17. Vazirlik hududiy boshqarmalari belgilangan tartibda tuzilib, tasdiqlangan xarajatlar smetalari va shtat jadvallari Vazirlik tomonidan ro‘yxatdan o‘tkaziladi.
 18. Vazirlik o‘ziga yuklatilgan vazifalarni amalga oshirishda quyidagi huquqlarga ega:
 Vazirlik vakolatiga kiruvchi masalalar yuzasidan davlat boshqaruvi organlari, mahalliy davlat hokimiyati organlari va xo‘jalik birlashmalarining faoliyatini muvofiqlashtirish; 
 Vazirlikka yuklatilgan vazifa va topshiriqlarni bajarish bilan bog‘liq bo‘lgan normativ-huquqiy hujjatlar loyihalari va boshqa hujjatlarni O‘zbekiston Respublikasi Vazirlar Mahkamasiga o‘rnatilgan tartibda kiritish;
 Vazirlik vakolatiga kiruvchi masalalarni hal qilish maqsadida davlat boshqaruvi organlari, mahalliy davlat hokimiyati organlari va xo‘jalik birlashmalari, respublikaning chet eldagi diplomatik va savdo vakolatxonalari, Markaziy bank va tijorat banklaridan tegishli ma’lumotlarni o‘rnatilgan tartibda so‘rash va olish;
 innovatsion g‘oyalar, ishlanmalar va texnologiyalarni joriy etish masalalari bo‘yicha davlat boshqaruv organlari, ilmiy-tadqiqot, axborot-tahlil muassasalari va boshqa tashkilotlar faoliyatini muvofiqlashtirish;
 Vazirlik vakolatiga kiradigan masalalar bo‘yicha zarur axborotlarni bepul asosda davlat statistika organlaridan olish;
 Vazirlik vakolatiga kiruvchi masalalar yuzasidan metodik materiallar va tavsiyalar ishlab chiqish;
 ilmiy-tadqiqot ishlariga davlat buyurtmasi asosida ilmiy loyihalar hamda startap loyihalarni tanlab olish uchun ilmiy-texnik kengashlar hamda tanlov komissiyalarini tashkil etish va tanlovlar e’lon qilish;
 ilmiy tadqiqotlarga va startap loyihalarga yo‘naltirish uchun budjet mablag‘larini taqsimlashda ishtirok etish;
 davlat boshqaruvi organlari, mahalliy davlat hokimiyati organlari hamda xo‘jalik birlashmalari rahbarlari va mutaxassislarini jalb qilgan holda Vazirlik vakolatiga kiruvchi masalalar yuzasidan o‘rnatilgan tartibda yig‘ilishlar chaqirish;
 O‘zbekiston Respublikasi Prezidenti va Hukumatining topshiriqlariga muvofiq xalqaro tashkilotlarda davlat manfaatlarini ifoda etish hamda o‘rnatilgan tartibda va xalqaro huquq me’yorlari asosida boshqa mamlakatlarning innovatsion rivojlanish masalalari bo‘yicha mas’ul idoralari hamda ilmiy institutlari bilan bevosita yoki ularning quyi bo‘g‘in tuzilmalari bilan hamkorlik shartnomalarini tuzish;
 binolarga xizmat ko‘rsatish, inventarlar va xo‘jalik ashyolari, avtotransport, aloqa vositalari, hisoblash, kompyuter va orgtexnikalarni saqlash va foydalanish bo‘yicha ishlarni bajarish, dasturiy ta’minot sotib olish bo‘yicha o‘rnatilgan tartibda shartnomalar tuzish;
 davlat organlari va boshqa tashkilotlardagi ilm-fan va innovatsiyalarni rivojlanish holatini o‘rganish, innovatsion faoliyatni takomillashtirish bo‘yicha takliflarni to‘plash hamda umumlashtirish;
 innovatsion faoliyatni uning samaradorlik indikatorlari asosida baholash, ilg‘or texnologiyalarni birinchi navbatda joriy etishni talab qiluvchi tegishli tarmoq va sohalar rivojlanishining asosiy yo‘nalishlarini belgilash;
 ijtimoiy-iqtisodiy soha uchun fundamental, amaliy va innovatsion tadqiqotlarni amalga oshirish borasida ilmiy-texnik xizmatlar ko‘rsatishga davlat topshiriqlarini shakllantirish;
 ilmiy tadqiqotlar, ishlanmalar va texnologiyalar natijalarini tijoratlashtirish, shuningdek, texnologiyalarni transfer qilishga ko‘maklashish;
 O‘zbekiston Respublikasi Prezidenti Administratsiyasi yoki Vazirlar Mahkamasiga normativ-huquqiy hujjatlar loyihalari, shuningdek, Vazirlik vakolatiga taalluqli bo‘lgan masalalar bo‘yicha boshqa hujjatlarni belgilangan tartibda kiritish;
 Vazirlik, uning tarkibiy bo‘linma va idoraviy mansub tashkilotlar xodimlari tomonidan ularning tegishli sohadagi faoliyatining asosiy ko‘rsatkichlari bo‘yicha parametrlar bajarilishi va belgilangan indikatorlarga erishishni hisobga olgan holda ularni moddiy-texnika bazasini yaxshilash, moddiy rag‘batlantirish tartibi, miqdorlari va shartlarini belgilash;
 Vazirlik vakolatiga kiradigan masalalar bo‘yicha idoralararo tusdagi xalqaro shartnomalarni belgilangan tartibda tuzish;
 ilmiy va startap loyihalarni ekspertizadan o‘tkazish, shuningdek, Vazirlik vakolatiga kiradigan muammolarni hal qilish uchun yetakchi olimlar hamda davlat organlari va tashkilotlarining yuqori malakali mutaxassislaridan iborat idoralararo ilmiy-texnik, innovatsion kengashlar, shuningdek, fan va texnologiyalar rivojlanishining muhim yo‘nalishlari bo‘yicha ekspert guruhlarini tuzish;
 Vazirlik vakolatlariga kiruvchi masalalarni hal etish uchun ilmiy tashkilotlar, olim va mutaxassislarni, shu jumladan chet ellik mutaxassislarni shartnoma asosida hamda ekspert sifatida jalb qilish;
 ilmiy kadrlar tayyorlash va xodimlar malakasini oshirish bo‘yicha idoraviy ilmiy hamda o‘quv markazlari, maslahat va axborot markazlari, ilmiy laboratoriyalarni belgilangan tartibda tashkil etish;
 respublikaning ilmiy-tadqiqot, ta’lim va boshqa muassasalari tomonidan amalga oshiriladigan ilmiy faoliyatga oid davlat dasturlari hamda loyihalari buyurtmalarining asosiy yo‘nalishlarini ishlab chiqish;
 innovatsion g‘oyalar, ishlanmalar va texnologiyalarni hisobga olgan holda tarmoq hamda hududlarni rivojlantirishning kompleks chora-tadbirlari va dasturlarini ishlab chiqish, shuningdek, ularni belgilangan tartibda tasdiqlashga kiritish;
 Vazirlik, uning tarkibiy bo‘linmalari va idoraviy mansub tashkilotlarning moddiy-texnika bazasi hamda ijtimoiy infratuzilmasini yaxshilash choralarini ko‘rish;
 Vazirlikka yuklatilgan vazifalarni bajarish doirasida davlat organlari va boshqa tashkilotlar, yetakchi loyiha institutlari, ilmiy-ta’lim muassasalarining yuqori malakali mutaxassislari, shuningdek, xalqaro tashkilotlar, chet el kompaniyalari va mutaxassislarini maslahatchi sifatida jalb qilish.
 Qonunchilik hujjatlariga muvofiq Vazirlik boshqa huquqlarga ham ega bo‘lishi mumkin.
 19. Vazirlik:
 zimmasiga yuklangan vazifa va funksiyalarning lozim darajada hamda samarali bajarilishi, shuningdek, tegishli sohada davlat siyosatining amalga oshirilishi;
 tegishli sohada faoliyatning asosiy ko‘rsatkichlari bo‘yicha parametrlar va belgilangan indikatorlarga erishishning so‘zsiz ta’minlanishi;
 joriy etilayotgan ilmiy ishlanmalar, innovatsiyalar, g‘oyalar va texnologiyalarning, shuningdek, O‘zbekiston Respublikasi Prezidenti Administratsiyasi va O‘zbekiston Respublikasi Vazirlar Mahkamasiga kiritiladigan hamda Vazirlik tomonidan qabul qilinadigan normativ-huquqiy hujjatlar va boshqa hujjatlar loyihalarining amalga oshirilishi sifati, yakuniy natijalari hamda oqibatlari;
 tegishli sohani rivojlantirish hamda hududlarning muammoli masalalarini hal etish bo‘yicha dasturlar, chora-tadbirlar rejalari, “yo‘l xaritalari” va boshqa hujjatlarning samarali amalga oshirilishi;
 fuqarolar va tadbirkorlik subyektlari huquq va qonuniy manfaatlariga rioya etilishi hamda himoya qilinishi uchun javobgardir.
 20. Vazirlikning hududiy boshqarmalari quyidagi huquqlarga ega:
 yuklatilgan vazifalarni sifatli amalga oshirish uchun Qoraqalpog‘iston Respublikasi Vazirlar Kengashi, hokimliklarning tarkibiy bo‘linmalari, davlat boshqaruvi organlarining hududiy bo‘linmalari hamda boshqa tashkilotlardan ma’lumotlar so‘rash va olish;
 ilm-fan va innovatsion rivojlanish masalalari bo‘yicha davlat boshqaruvi organlari, shuningdek, boshqa tashkilotlarning hududiy bo‘linmalari faoliyatini takomillashtirish bo‘yicha tavsiyalar berish;
 davlat boshqaruvi organlari va xo‘jalik birlashmalari hamda boshqa tashkilotlarning hududiy bo‘linmalari rahbarlari va mas’ul xodimlari ishtirokida yig‘ilishlar o‘tkazish;
 davlat boshqaruvi organlari va xo‘jalik birlashmalari hamda boshqa tashkilotlarning hududiy bo‘linmalari, shuningdek ilmiy tashkilotlarning malakali mutaxassislarini axborot-tahliliy materiallar va dasturiy hujjatlarni tayyorlashga jalb qilish.
 21. Vazirlikning hududiy boshqarmalari quyidagilarga majbur:
 qonunchilik hujjatlari, vazir va uning o‘rinbosarining topshiriqlari, shuningdek, hududiy boshqarmaga yuklatilgan vazifalarning o‘z vaqtida va sifatli bajarish hamda bajarilishi ustidan ta’sirchan nazoratni amalga oshirish;
 hududlarni rivojlantirish dasturlarining tegishli respublika dasturlari va tarmoqlarni rivojlantirish dasturlariga uzviy bog‘lagan holda o‘rnatilgan tartibda ishlab chiqilishini ta’minlash;
 hududlarning ilm-fan va innovatsion rivojlanish tendensiyalari, hududiy rivojlanish dasturlari va prognozlarining ijrosi to‘g‘risidagi obyektiv tahliliy ma’lumotlarni Vazirlikka taqdim etish.
 22. Quyidagilar vazirning asosiy funksional vazifalari hisoblanadi:
 O‘zbekiston Respublikasining Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etish;
 Vazirlik faoliyatiga umumiy rahbarlik qilish, O‘zbekiston Respublikasi Prezidentining tegishli hujjati, O‘zbekiston Respublikasi Vazirlar Mahkamasining qarori va boshqa qonunchilik hujjatlari bilan Vazirlik zimmasiga yuklatilgan vazifa hamda funksiyalarning bajarilishini tashkil etish;
 Vazirlik vakolatiga kiruvchi masalalar yuzasidan Vazirlar Mahkamasiga taqdim etilgan takliflar va normativ-huquqiy hujjatlar loyihalarini ko‘rib chiqishda davlat manfaatlariga qat’iy rioya etilishini ta’minlash, tayyorlangan hujjatlar loyihalarini tasdiqlash, tegishli hujjatlar qabul qilingandan so‘ng ularning bajarilishi ustidan tizimli nazoratni tashkil etishni ta’minlash;
 Vazirlik vakolatiga kiradigan masalalar bo‘yicha O‘zbekiston Respublikasi Prezidenti Administratsiyasi hamda Vazirlar Mahkamasi tarkibiy bo‘linmalari, shuningdek, tegishli davlat organlari va tashkilotlari bilan o‘zaro hamkorlik qilish, Vazirlar Mahkamasi va uning Rayosati majlislarida masalalarni ko‘rib chiqishda ishtirok etish;
 O‘zbekiston Respublikasi Prezidenti, O‘zbekiston Respublikasining Bosh vaziri, uning o‘rinbosarlari va maslahatchilari, yuqori turuvchi tashkilotlar topshiriqlarini ijro etish;
 Vazirlik faoliyatining ayrim yo‘nalishlari va bo‘limlarini, shuningdek, quyi tashkilotlarni boshqarish uchun vazir o‘rinbosari va Vazirlik tizimidagi boshqa mansabdor shaxslarning vakolatlari va shaxsiy javobgarligi darajasini belgilash;
 o‘z vakolati doirasida Vazirlik tizimi xodimlari uchun majburiy bo‘lgan buyruqlar chiqarish va ko‘rsatmalar berish;
 Vazirlik markaziy apparatining xarajatlar smetasi va xodimlar shtat jadvalini belgilangan shtatlar doirasida tasdiqlash;
 Vazirlik markaziy apparati, Vazirlikning hududiy boshqarmalari hamda tizimidagi tashkilotlar tuzilmasiga belgilangan shtatlar doirasida o‘zgartirishlar kiritish;
 Vazirlik markaziy apparati tarkibiy bo‘linmalari va tizimidagi tashkilotlar to‘g‘risidagi nizomlarni tasdiqlash;
 Vazirlik xodimlarini qayta tayyorlash va malakasini oshirish tizimini tashkil etish;
 Vazirlik tizimida kadrlarni tanlash, ularning samarali faoliyat yuritishi uchun zarur shart-sharoitlar yaratish, Vazirlikning kadrlar zaxirasini shakllantirish;
 davlat organlari va boshqa tashkilotlar, yetakchi loyiha institutlari, ilmiy va ta’lim muassasalari, xalqaro tashkilotlar va xorijiy kompaniyalarning yuqori malakali mutaxassislarini, shuningdek ekspertlarni konsultant sifatida jalb qilish;
 malakali xorijiy mutaxassislarni ishga qabul qilish hamda ularga tegishli ish haqi va boshqa to‘lovlarni belgilash;
 innovatsion g‘oyalar, ishlanmalar va texnologiyalarni joriy etishni nazarda tutuvchi dasturlar hamda chora-tadbirlarning sifatli ishlab chiqilishini tashkil etish;
 faoliyat sohasi masalalari bo‘yicha normativ-huquqiy hujjatlar loyihalari sifatli ishlab chiqilishini, ular qonunchilik hujjatlari talablariga qat’iy muvofiq ravishda o‘z vaqtida kiritilishini tashkil etish, ularning Vazirlar Mahkamasi apparatida puxta ishlanishida, Vazirlar Mahkamasi rahbariyati huzurida himoya qilinishi va O‘zbekiston Respublikasi Prezidenti Administratsiyasida ko‘rib chiqilishida ishtirok etish;
 Vazirlik vakolatiga kiradigan masalalar bo‘yicha normativ-huquqiy hujjatlarni qabul qilish, zarur hollarda, boshqa davlat organlari va tashkilotlari bilan birgalikda tegishli qarorlar qabul qilish;
 Vazirlikka taqdim etilgan takliflar va normativ-huquqiy hujjatlar loyihalarining to‘liq hamda har tomonlama ko‘rib chiqilishini ta’minlash, ularni puxta huquqiy, moliyaviy, iqtisodiy va boshqa ekspertizadan o‘tkazish, shuningdek, belgilangan muddatlarda ularni kelishish (viza qo‘yish);
 Vazirlik rahbarlari va xodimlari xizmat safarlarini qonun hujjatlari talablariga to‘liq muvofiq ravishda tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablag‘lardan maqsadli va oqilona foydalanilishini ta’minlash;
 Vazirlik xodimlarini rag‘batlantirish va intizomiy javobgarlikka tortish masalalarini hal qilish, o‘z o‘rinbosarini rag‘batlantirish hamda intizomiy javobgarlikka tortish, shu jumladan, ular egallab turgan lavozimda qolishi maqsadga muvofiqligi to‘g‘risidagi masalalarni ko‘rib chiqish bo‘yicha takliflar kiritish, ularning shaxsiy javobgarligini oshirishga doir tizimli chora-tadbirlarni amalga oshirish;
 “Korrupsiyaga qarshi kurashish to‘g‘risida”gi O‘zbekiston Respublikasining Qonuni talablariga muvofiq korrupsiya va boshqa huquqbuzarliklarning oldini olish choralarini ko‘rish, shuningdek, huquqni qo‘llash amaliyoti va qonun hujjatlarini takomillashtirish bo‘yicha chora-tadbirlar ishlab chiqish hamda amalga oshirish yo‘li bilan ular sodir etilishiga ko‘maklashuvchi sabablar va shart-sharoitlarni aniqlash, tahlil qilish, bartaraf etish;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasining Qonuniga muvofiq jismoniy va yuridik shaxslarning murojaatlarini ko‘rib chiqish muddatlariga qat’iy rioya etilishini ta’minlash;
 Vazirlik va uning idoraviy mansubligidagi tashkilotlar ishini tashkil etishning zamonaviy shakllari joriy etilishini ta’minlash;
 O‘zbekiston Respublikasi Prezidentining Xalq qabulxonalari bilan samarali hamkorlikni, ular faoliyatida Vazirlik xodimlari hamda rahbarlarining faol ishtirok etishini tashkil qilish, jismoniy va yuridik shaxslarning murojaatlari o‘z vaqtida hamda to‘liq ko‘rib chiqilishini ta’minlash;
 davlat siri hisoblangan ma’lumotlar va maxfiy axborot bilan ishlashda qonun hujjatlari talablariga rioya qilish;
 qonunchilik hujjatlariga muvofiq boshqa vakolatlarni amalga oshirish.
 23. Quyidagilar vazir o‘rinbosarining asosiy funksional vazifalari hisoblanadi:
 O‘zbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish;
 vazir vaqtincha bo‘lmaganda tegishli buyruq asosida uning vazifalarini bajarish;
 Vazirlikning tasdiqlangan tuzilmasiga muvofiq Vazirlikning tegishli bo‘limlarini bevosita boshqarishni amalga oshirish;
 vazir o‘rinbosari nomenklaturasiga kiritilgan Vazirlik markaziy apparatining tarkibiy bo‘linmalari rahbarlari va mutaxassislari lavozimlariga nomzodlarni vazir tomonidan tasdiqlash uchun taqdim etish;
 vazir nomenklaturasiga kiritilgan tarkibiy bo‘linmalar rahbarlariga qayta tayyorlash, malakasini oshirish, rag‘batlantirish va intizomiy jazo choralarini qo‘llash bo‘yicha takliflar kiritish;
 mutasaddi bo‘linmalarda kadrlar zaxirasini shakllantirish ishlarini tizimli asosda tashkil etish;
 mutasaddilik qiladigan idoraviy mansub bo‘linmalar tomonidan prognoz ko‘rsatkichlariga erishishni so‘zsiz ta’minlash bo‘yicha ta’sirchan chora-tadbirlar ko‘rish, bo‘linmalar rahbarlari hisobotlarini muntazam eshitish va qayd etilgan ko‘rsatkichlarga erishish uchun ularning shaxsiy javobgarligini oshirish;
 O‘zbekiston Respublikasi Prezidenti va Vazirlar Mahkamasining qarorlari hamda topshiriqlari ijrosini